
A 18 és 25 év közöttiek életében jelentkező kapunyitási pánik és ennek egészségügyi következményei

Kulcsszavak: kapunyitási pánik; pályaválasztás; határozatlanság; fiatal felnőttek
Bevezetés
A kapuzárási pánik jelensége nem bizonyul idegennek a legtöbbünk számára, azonban személyes tapasztalatom és más szakirodalmak is azt támasztják alá, hogy a kapunyitási pánik kifejezése sokkal szűkebb körben ismert. A 18-25 év közötti korosztály tagjai komoly döntések meghozatalára kényszerülnek a pályaválasztásukkal kapcsolatban, ami egyesek számára könnyű lehet, mások számára azonban olyan nehéznek bizonyul, hogy akár az egészségükre is hatással lehet. Dolgozatom és kutatásom célja a jelenség megismerése volt, illetve, hogy felmérjem, milyen arányban figyelhetők meg pályaválasztással kapcsolatos nehézségek a megadott korcsoportban.
Módszerek
2024.06.27. és 2024.09.17. között kérdőíves felmérést végeztem a megadott korosztály tagjai között. A vizsgálati mintába bárki bekerülhetett, akinek az életkora ennek megfelelő volt. A kérdőív 41 kérdésből állt, felhasználtam benne Dr. Olteanu Lucián Líviusz korábbi kutatásában alkalmazott „Pályaválasztási nehézségek” kérdéssorát. A válaszokat online gyűjtöttem be a Google Forms alkalmazásával, a kitöltőket pedig a közösségi médián keresztül értem el. Összesen 102 válasszal dolgoztam.
Eredmények
Az eredmények alapján elmondható, hogy a mintában szereplő 102 személy között vannak olyanok, akik számára komoly nehézséget okoz a pályaválasztási döntés meghozatala. A válaszokat a Dr. Olteanu Lucián Líviusz kutatásában is alkalmazott kategóriákba sorolva kiderült, hogy a kitöltők számára a legnagyobb problémát a pályaválasztással kapcsolatos általános határozatlanság okozza, a legkisebb nehézségnek pedig a motiváció hiánya bizonyult.
A pályaválasztás nehézsége és a nemek között nem sikerült szignifikáns összefüggést bizonyítani, a válaszok átlagát figyelembe véve azonban elmondható, hogy a nőnemű kitöltők nehezebbnek ítélik meg ezt a kérdést.
Megbeszélés
Összességében a vizsgálatommal sikerült alátámasztanom azon feltételezésem, miszerint egyes fiatalok számára a pályaválasztási döntés egy olyan tényező, amely valóban akár testi, akár pszichológiai tünetekkel járhat. Szeretném felhívni a figyelmet arra, hogy ezzel a problémával – kiindulva abból, mennyire ismeretlen a legtöbb ember számára – sem a tudomány, sem a közélet nem foglalkozik eleget. Úgy gondolom, a jövőben több átfogó kutatást kellene végezni a kapunyitási pánik jelenségét illetően, és még hatékonyabb módszereket kellene kifejleszteni arra, hogy a lehető legkevesebb nehézséggel átsegítsük a fiatalokat életük ezen időszakán. 



